ΑΠΟΦΑΣΗ ΤΗΣ ΕΠΙΤΡΟΠΗΣ της 1ης Σεπτεμβρίου 1999 για την τροποποίηση της απόφασης 1999/551/ΕΚ σχετικά με τα μέτρα προστασίας όσον αφορά τη μόλυνση από διοξίνες [κοινοποιηθείσα υπό τον αριθμό Ε(1999) 2880] (Κείμενο που παρουσιάζει ενδιαφέρον για τον ΕΟΧ) (1999/601/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 10 παράγραφος 4, Εκτιμώντας: (1) ότι το άρθρο 2 της απόφασης 1999/551/ΕΚ της Επιτροπής, της 6ης Αυγούστου 1999, περί τροποποιήσεως της απόφασης 1999/449/ΕΚ για μέτρα προστασίας όσον αφορά τη μόλυνση από διοξίνες ορισμένων προϊόντων ζωικής προέλευσης που προορίζονται για κατανάλωση από τον άνθρωπο ή τα ζώα(4) προβλέπει ότι η απόφαση 1999/551/ΕΚ πρέπει να επανεξεταστεί πριν την 31η Αυγούστου 1999, ιδίως με βάση τις πληροφορίες που θα υποβληθούν από τις βελγικές αρχές. Οι βελγικές αρχές ανακοίνωσαν στην Επιτροπή ότι οι σχετικές πληροφορίες βρίσκονται επί του παρόντος στο στάδιο της προπαρασκευής και δεν είναι ακόμη διαθέσιμες. Συνεπώς, κρίνεται σκόπιμο να καθοριστεί μια προθεσμία για την επανεξέταση της απόφασης 1999/551/ΕΚ· (2) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στην πρώτη παράγραφο του άρθρου 2 της απόφασης 1999/551/ΕΚ, η ημερομηνία "πριν από την 31η Αυγούστου 1999" αντικαθίσταται από "το ταχύτερο δυνατό και εν πάση περιπτώσει το αργότερο την '30ή Σεπτεμβρίου 1999'". Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 1η Σεπτεμβρίου 1999.

[Source: multi_eurlex | Tokens: 1977]